ועדת העלייה, הקליטה והתפוצות, כנסת 25, פרוטוקול מספר 101, 2023-11-08 00:00

עודד פורר: בוקר טוב, אני מתכבד לפתוח את ועדת העלייה, הקליטה והתפוצות

עודד פורר:  היום ה-8 בנובמבר 2023, כ"ד בחשון תשפ"ד

עודד פורר:  הנושא הוא מענה והסברה של משרדי הממשלה בשפות שונות עבור העולים החדשים

עודד פורר:  זאת ישיבת מעקב לישיבות שכבר התקיימו בנושא

עודד פורר:  לפני שנפתח ונעבור לתוכן הישיבה, אני רוצה לומר כמה דברים לזכרה של החיילת רוז איידה לובין

עודד פורר:  אני חייב לומר, שבמלחמה הזאת שנפתחה בטבח של כ-1,400 הרוגים, בתוכם לוחמים ולוחמות, חיילים וחיילות, אנשי כיתות כוננות ואזרחים

עודד פורר:  אנחנו חווים פה שכול ואבל בהיקפים שלא הכרנו, במספרים שאי-אפשר אפילו להתמודד איתם, ולא עם תמונות החטופות והחטופים שנמצאות מאחוריי

עודד פורר:  בסוף לכל איש יש שם, ולכל אישה יש שם, וחשוב לנסות ולתת את המקום לכל אחד ואחד מהסיפורים האלה, שכל סיפור הוא סיפור בפני עצמו

עודד פורר:  מדינת ישראל עוד תמצא את הדרך ואת המקום להנצחה

עודד פורר:       דווקא כאן, בפתח הישיבה של ועדת העלייה, הקליטה והתפוצות אני רוצה לייחד כמה מילים לזכרה של רוז, לוחמת משמר הגבול, בת 20 במותה

עודד פורר:  נרצחה בירושלים סמוך לשער הפרחים בעיר העתיקה, ביום שני השבוע, 6 בנובמבר 2023, על ידי מחבל בן 16 מעיסאוויה

עודד פורר:  היא נפצעה באורח אנוש, פונתה לבית החולים הדסה עין כרם, ולאחר מאמצים רבים הרופאים נאלצו לקבוע את מותה

עודד פורר:  רוז הייתה תושבת קיבוץ סעד שבעוטף עזה

עודד פורר:  לוחמת בודדה, עלתה לארץ לבדה באוגוסט 2021 מארצות הברית, על מנת להתגייס לשירות קרבי במשמר הגבול

עודד פורר:  היא התגייסה לשירות חובה במג"ב במרץ 2022, ועם סיום הטירונות וההכשרה שובצה בגדוד העיר העתיקה במג"ב ירושלים

עודד פורר:  חבריה מספרים עליה שהייתה לוחמת אמיצה, מקצועית, ערכית, חברותית, חייכנית וטובת לב החפצה לעזור לכל אדם

עודד פורר:  היא הייתה הראשונה להירתם לכל משימה, בוודאי בהגנה על המולדת

עודד פורר:  רוז היא הקורבן ה-59 של משטרת ישראל מאז החלה מלחמת חרבות ברזל

עודד פורר:  היא תובא למנוחות מחר, יום חמישי, בהר הרצל

עודד פורר:  יהי זכרה וזכרם של כל הנופלים ברוך

עודד פורר:       אני רוצה במעמד זה לציין את הרצח של פול קסלר, זכרונו לברכה

עודד פורר:  יהודי בן 69 שהוכה במהלך הפגנה בלוס אנג'לס בראשו, על ידי מפגין פרו-פלסטיני

עודד פורר:  לפי הדיווחים, האירוע התרחש בזמן מחאה פרו-פלסטינית, שבמהלכה התפתחה קטטה בין מספר בני אדם

עודד פורר:  אחד המוחים היכה את קסלר בראשו באמצעות מגפון שהחזיק, כשקסלר נושא את דגל ישראל

עודד פורר:  הקהילה היהודית בלוס אנג'לס בפרט, ובכל רחבי ארצות הברית חיה בחשש ובפחד נוכח האנטישמיות המתגברת, והעלייה במקרים של אלימות, מאז תחילת מלחמת חרבות ברזל

עודד פורר:  אני משתתפת בצער המשפחה ובצער הקהילה

עודד פורר:       אציין שוב, שהמלחמה הזאת פותחת איזושהי הבנה אצל הרבה מאוד אנשים, ששכחו את המונח כל ישראל אחים, כל ישראל חברים, את הקשר שיש בין יהודי התפוצות לבין מדינת ישראל

עודד פורר:  לצערי, בשני המקרים האלה, אנחנו רואים אותו בא לידי ביטוי

עודד פורר:  גם היהודי שנרצח בהפגנה בלוס אנג'לס, וגם החיילת שעלתה לכאן מארצות הברית, כדי לשרת ולהגן על מדינת ישראל, ומצאה כאן את מותה על הגנת העם והארץ

עודד פורר:       אני רוצה בפתח הדברים לתת את רשות הדיבור לרונית מקיבוץ סעד, שהייתה החונכת שלה בגרעין צבר

עודד פורר:  היא ביקשה לומר כמה דברים

רונית בארט: שלום לכולם, אני רכזת גרעין צבר בקיבוץ סעד, אני הרכזת של רוז

רונית בארט:  שמעתם קצת על קורות החיים שלה

רונית בארט:  קודם כול, היא אומנם בודדה על פי הגדרתה, אבל בודדה היא לא הייתה

רונית בארט:  לרוז יש בקיבוץ סעד משפחה מארחת חמה ותומכת מאוד מאוד, משפחת ג'יימס המופלאה

רונית בארט:  יש לה חברות וחברים מהגרעין שהם ממש כמו אחים וכולם מגויסים כאן

רונית בארט:  כל מי שלא בלחימה עכשיו או לא בצבא, מגויס לעזור במה שאפשר

רונית בארט:       באופן כללי, בדיוק דיברת, חבר הכנסת פורר, על הערבות ההדדית, אנחנו מרגישים ורואים את זה מכל עבר

רונית בארט:  אנשים שולחים הכול, החל מעוגות ועוגיות ומקום לישון וכל מה שצריך

רונית בארט:  וכמובן שיש מאחורינו גם הרבה מאוד ארגונים, גרעין צבר והקיבוץ הדתי, והתנועה הקיבוצית, מג"ב כמובן וכולי – באמת המון המון עזרה

רונית בארט:  כמו שאמרתם, רוז היא נשמה חופשית, היא נערה, אישה צעירה, שמחה, טבעונית, אוהבת בעלי חיים, אוהבת צמחים וצבעונית באופן שלא ייאמן

רונית בארט:  קראנו לכולם להגיע להלוויה בבגדים צבעוניים כדי לכבד את זכרה

רונית בארט:  היא ממש חברה טובה לכולם

רונית בארט:       היא נלחמה בסעד בשבת השחורה

רונית בארט:  היא הגיעה לסעד בשבת

רונית בארט:  זה הבית שלה, ובגלל שהיה לה נשק ארוך, חיברתי אותה עם כיתת הכוננות והיא ישר נענתה לאתגר ונלחמה בשער

רונית בארט:  היא תחסר לנו מאוד מאוד

רונית בארט:  היא תחסר לנו

עודד פורר: תודה, רונית

עודד פורר:  תודה על הדברים האלה

עודד פורר:  חשוב לזכור ולא לשכוח, עוד ידובר רבות ובכלל על סיפורי הגבורה שנוכחנו לדעת עליהם

עודד פורר:  אפשר נוכחנו לדעת עליהם  בחודש האחרון

עודד פורר:  אני רוצה לומר מילה על גרעין צבר, ואני אומר את זה גם מההיכרות שלי כמנכ"ל משרד העלייה והקליטה וגם כחבר כנסת

עודד פורר:  אני חושב שזה אחד הפרויקטים המדהימים והמרגשים שאפשר להיתקל בהם, גם תנועת הצופים, וגם התנועה הקיבוצית עושים פה יחד עבודה מדהימה

עודד פורר:  להיפגש עם הלוחמות והלוחמים האלה פעם אחר פעם, והם תמיד בחזית – הם תמיד בחזית

עודד פורר:  והלוחמים של גרעין צבר, גם באירועים הקודמים שהיו בעזה, אם זה בצוק איתן, הם אלה שהלכו לפני המחנה ושילמו מחיר יקר, ועדיין אנחנו רואים את העלייה הזאת ממשיכה ומגיעה

עודד פורר:  אני מקווה שיהיו לנו ימים שקטים ושנראה עוד ועוד עלייה, בוודאי של החבר'ה הצעירים והמדהימים האלה

עודד פורר:       מכאן במעבר חד לנושא הדיון, ביקשתי את מנהל יחידת השיפור הממשלתית, מערך הדיגיטל הלאומי לדיון הזה

עודד פורר:  הוא בזום? אני אעבור בקצרה על סיכום הישיבה הקודמת

עודד פורר:  אחד, ההנחה הבסיסית שלנו היא שכל משרד יודע לתת שירות בשפות השונות בהסתמך על כוחותיו

עודד פורר:  אני כן הגדרתי, לפחות לשיטתנו, איזה משרדים הם קריטיים מבחינת מענה בשפות: בריאות, עבודה, רווחה, שירותים חברתיים וכמובן משרד העלייה והקליטה

עודד פורר:  הוצגה לנו כאן ההסתייעות במוקד משרד העלייה והקליטה כמוקד אחוד,  אגב, מי ממשרד הקליטה פה?      

שלומית אבינח: רותם כהן, הוא בזום

עודד פורר: ביקשנו מפיני יצחק ממשרד ראש הממשלה, מנהל תחום בכיר הסברה אזרחית, למפות לנו מה יש בכל משרד

פיני יצחקי: גילוי נאות, את המסמך הכינה היחידה לשיפור השירות

פיני יצחקי:  אני - - - בהם

עודד פורר: ביקשתי גם ממשרד הפנים לקבל מיפוי של הרשויות המקומיות הרלוונטיות, האם קיים מענה בשפות זרות

עודד פורר:  אני חייב לומר כמה דברים: אחד, לפי המענה שהתקבל במשרד הפנים, נראה שבמרבית הערים המרכזיות קיים מענה בשפות זרות

עודד פורר:  ביקשתי ממשרד ראש הממשלה, ממשרדי הממשלה השונים וגם מול הסתדרות העובדים – שכאן הצהירה כאן לפרוטוקול שאין שום בעיה לנייד עובדים לצורך מענה ותגבור מענה בשפות זרות, ולהשתמש בזה כדי שבאופן מיטבי זה יהיה קודם כול במשרד וכשאין ברירה הולכים למוקד אחוד

עודד פורר:  כמובן, שאפשר להסתייע בתרגום הסימולטני של אוניברסיטת בר אילן

עודד פורר:       אני חייב לומר, שישנם מוקדים ששמנו לב שאין בהם מענה בשפות, אני ארצה התייחסות לזה

עודד פורר:  אני מבקש התייחסות ממנהל יחידת השירות הממשלתי במערך הדיגיטל הלאומי

עודד פורר:  יש מוקד יחד שמפורסם בערוץ 12, אין בו מענה בשפות

עודד פורר:  אני מסתכל על כמה וכמה משרדים שבהם חשוב שיהיה מענה בשפות, ואין מענה בשפות

עודד פורר:  אני חושב שבמשרד הביטחון, על כל הנושאים השונים: שיקום, מוקד שירות וכולי – אין שפות, רק עברית

עודד פורר:  אנחנו יודעים שהנפגעים מגיעים מכל העדות, דוברי כל השפות ובוודאי כשאנחנו מדברים על משפחות עם הרוג, חס וחלילה, או נפגע לוחם או לוחמת צעירים, המשפחה שלהם צריכה וחייבת את המענה הזה בשפות

עודד פורר:       משרד הבינוי והשיכון, שמתי לב שאין מענה באמהרית

עודד פורר:  לפי הדיווח יש רק בעברית, אנגלית, רוסית וערבית

עודד פורר:  זה טוב, אבל צריך מענה גם בשפה האמהרית

עודד פורר:  כנ"ל לגבי השפה האמהרית במשרד הבריאות, אלה האוכלוסיות שהכי זקוקות למענה בשפות

עודד פורר:  משרד החינוך, ביקשנו שיהיה מענה בשפות, כרגע אין, ויש מענה רק בעברית ובערבית

עודד פורר:  משרד הכלכלה, בכל מה שנוגע לרציפות המשק, ובכל מה שנוגע לעסקים ולעסקים קטנים, יש מענה רק בשפה העברית

עודד פורר:  גם במשרד המשפטים, אין מענה בשפה האמהרית

עודד פורר:  משרד העבודה, דיברנו עליו בדיון הקודם

עודד פורר:  משרד התחבורה, גם הוא חייב להפעיל מוקד בשפות מעבר לשפה האנגלית

עודד פורר:  משרד התיירות, שלכאורה לא היה הכי קריטי, אבל הפך להיות קריטי מרגע שהוא פתח והפך להיות אחראי על כל נושא המפונים

עודד פורר:  זה בלתי מתקבל על הדעת שיש לו מענה רק בעברית ובאנגלית

עודד פורר:  בנוסף, רשות המיסים וחמ"ל נפגעים בצה"ל, אלה דברים שאני לא מוכן לקבל שיש מענה רק בשפה העברית, הם המוקדים הרלוונטיים

עודד פורר:  צריך לזכור שרשות המיסים היא זאת שתהיה אחראית על כל מתן הפיצויים והמענה

עודד פורר:  ובתוך כך, אחרון חביב, שירות התעסוקה, גם שם אין מענה

עודד פורר:  יש מענה רק בעברית ובערבית

עודד פורר:  כן, נתחיל מאיתן

איתן פסח: שלום לכולם, אני באמת מודה על ההזמנה לוועדה

איתן פסח:  אני מהיחידה לשיפור השירות במערך הדיגיטל הלאומי

איתן פסח:  קודם כול, אני רוצה לברך את הוועדה על העיסוק בנושא הזה, זה בהחלט נושא חשוב מאוד

איתן פסח:  הוא לא נושא שעלה לכותרות רק בתקופת המלחמה, אלא זה אתגר שמלווה את משרדי הממשלה מאז ומעולם, ונעשים מאמצים גדולים מאוד כדי לתת לו מענה

איתן פסח:  ישנם מספר עקרונות פעולה שחשוב שחברי הוועדה והמשתתפים יכירו, שמסוכמים מבחינת המשרדים ואין עליהם חולק

איתן פסח:  אחד, משרדי הממשלה אחראים על מתן שירות ובכלל זה שירות בשפות, בהתאם לקהל היעד אותו הם משרתים

איתן פסח:  ברור שאין הדבר דומה בין משרד הקליטה והעלייה לבין משרד הביטחון

איתן פסח:  כל משרד מטפל בלקוחות ולא תמיד באותם הלקוחות, והוא אמור להתאים את עצמו לצרכים שלהם כפי שמקובל במערכות שירות, לא רק במגזר הציבורי אלא גם במגזר הפרטי

איתן פסח:  זה תהליך העבודה, למעשה יש פררוגטיבה למשרד ממשלתי לנהל את מערכי השירות שלו בהתאמה, כולל בנושא השפות, זה הכלל הראשון

איתן פסח:       כלל שני, שגם אין עליו חולק, הוא שהשירות הכי טוב בשפות יכול להינתן ללקוח או לאזרח או לפונה על ידי עובד משרד שמצד אחד בקיא בנהלי ותהליכי המשרד, ומצד שני נמצא על מערכות המשרד ויודע לבצע את הפעולות בתוך מערכות המשרד

איתן פסח:  כמובן, שנדרשים לזה הכשרה וידע מיוחד, וגם, כמובן, מדבר בשפה המתאימה לאותו אזרח

איתן פסח:  זה המצב האידאלי שכולם מנסים לשאוף אליו

איתן פסח:  כפי שאתם יכולים לראות מהמיפוי הקצר שעשינו לבקשתכם, הפנייה הגיעה אלינו דרך הדוברות

איתן פסח:  חלק גדול מהמשרדים – בוודאי המשרדים שנותנים שירות לציבור רחב – נותנים שירות בשפות

איתן פסח:  כמובן שלא כולם נותנים שירות בכל השפות ויש פה אתגרים שצריך למלא

איתן פסח:  היות ואנחנו עשינו עבודה שלמה עם נציבות שירות המדינה, כבר בשנת 2021, יצא תהליך שלם שנתנה לנו נציבות שירות המדינה להקמת אגפי שירות, לפחות בנותני השירות הגדולים

איתן פסח:  מונו אגפי שירות - - -      

עודד פורר: איתן, אנחנו לא בדיון, אנחנו במלחמה

עודד פורר:  אנחנו ביקשנו להבין מדוע במשרדי ממשלה משמעותיים אין מוקד בשפות, ומה עושים כדי שיהיה מוקד בשפות

איתן פסח: 	 	יש לנו פורום של סמנכ"לי שירות בממשלה, שמורכב מסמנכ"לי שירות במשרדים הגדולים

איתן פסח:  מחלקם ביקשנו שיגיעו לפה, ואני מניח שהם יציגו את הפעילויות שהם עושים בעצמם

איתן פסח:  הם ציינו שזה נמצא במרכז העשייה שלהם, והם עושים הכול על מנת לגייס במעגל הראשון כמה שיותר עובדים, נותני שירות בשפות, כמובן שבשפות שחסרות להם

איתן פסח:  יש להם מנגנונים פנימיים, שבמסגרתם, גם אם אין מענה אונליין, הם דואגים למצוא מקרב עובדי המשרד - - -      

עודד פורר: חבר'ה, סליחה, אני בדיון שלישי

עודד פורר:  אנחנו פנינו לממשלה בעניין הזה לפני שבועיים – אז לדעתי היה הדיון הראשון – עד לרגע זה אני לא מבין מי אחראי

עודד פורר:  האם אתה אחראי בממשלה לזה שיהיה מענה בשפות?  מי אחראי במשרד ראש הממשלה? מי מתכלל את זה? מי הכתובת שלי?      

פיני יצחקי: לפי דעתי, היחידה לשיפור השירות

עודד פורר: אני שואל אותו

איתן פסח: אנחנו בהגדרתנו יועץ מקצועי לממשלה

איתן פסח:  מי שאחראי על מתן השירות בשפה הם משרדי הממשלה

איתן פסח:   לנו אין את האפשרות להחליף את משרדי הממשלה בעניין הזה

עודד פורר: אתה יועץ? התפקיד שלכם הוא ייעוץ?      

איתן פסח: כן

עודד פורר: אוקיי

עודד פורר:  אתם לא רלוונטיים בכלל לעניין, פשוט לא רלוונטיים

עודד פורר:  אני מבין, שכל נושא שיפור השירות הממשלתי לא רלוונטי למערך הדיגיטל הלאומי, הוא בסך הכול יועץ

עודד פורר:  חשבתי שהוא מנהל את נושא השירות הממשלתי

עודד פורר:  מי מנהל במשרד ראש הממשלה? מתכלל את משרדי הממשלה? אין, אוקיי

עודד פורר:  משרד ראש הממשלה לא מתכלל את משרדי הממשלה

פיני יצחקי: בהקשרים של מוקדי שירות של כל המשרדים

עודד פורר: חבר'ה, אני לא מצליח להבין, אנחנו נמצאים במלחמה

עודד פורר:  כולם מדברים פה בשוויון נפש, אנחנו באירוע שבו מישהו צריך לנהל את האירוע הזה, ולדרוש ממשרדי הממשלה

עודד פורר:  זה ברור שלא נוח להם וזה לא הדבר שהכי מעניין אותם כרגע

עודד פורר:  אז מה אם לא ענו למישהו שהוא דובר רוסית ולא היה לו מענה? הרי אף אחד לא יודע מזה כי הוא גם דובר רוסית, ואף אחד לא יודע שלא ענו לו

עודד פורר:  או מישהו שדובר אמהרית ופונה לאגף נפגעים ולא יכול לדבר עם אף אחד

עודד פורר:  אז מה אם לא ענו לו? כי הוא דובר אמהרית

עודד פורר:  זאת ההתייחסות של הממשלה

עודד פורר:  דיון שלישי ברצף, פעם אחר פעם, כאילו זה וולונטרי

עודד פורר:  חבר'ה, אתם לא מתנדבים, יש מספיק מתנדבים שעושים את זה

עודד פורר:  יש ממשלה שצריכה לעשות את העבודה שלה, היא לא עושה את זה ואף אחד לא מנהל את זה, לאף אחד לא אכפת מזה – אני לא מצליח להבין את זה

עודד פורר:       בכל דיון מספרים לי על מישהו אחד שהוא אחראי

עודד פורר:  משרד ראש הממשלה לא מתפקד – ברור כבר, לא רק בעניין הזה

עודד פורר:  שתי קומות מעלינו – דיון בוועדת הכלכלה

עודד פורר:  אותו דבר על המפונים

עודד פורר:  17 מינהלות, מינהלת כזאת, מינהלת כזאת ומינהלת של רח"ל ומינהלת של ההוא

עודד פורר:  כולם עושים ואף אחד לא עושה

עודד פורר:  חמישה שבועות בתוך האירוע – חמישה שבועות

עודד פורר:  לא יכול להיות שבכל משרדי הממשלה, בין מאות אלפי העובדים, אין מספיק אנשים דוברי שפות שאפשר למשוך אותם ולהגיד להם: בואו, תשבו פה ותעשו משמרות

עודד פורר:  מה קרה לכם? תתחילו להבין שאתם נמצאים במלחמה ואתם צריכים לתת מענה

עודד פורר:  מי נמצא פה ממשרד הביטחון?  

שלומית אבינח: מירב עמיר בן אבי ומיראל דוידוב, נמצאות?      

עודד פורר: כן

עודד פורר:  מי הדובר ממשרד הביטחון? מירב, בוקר טוב

עודד פורר:  אני מסתכל, בחמ"ל נפגעים צה"ל שם יש מענה רק בשפה העברית

עודד פורר:  איך פונים הורים דוברי השפה האמהרית או השפה הרוסית לחמ"ל נפגעים בצה"ל שעונה רק בעברית? אני מסתכל על המענה של משרד הביטחון עצמו – משרד הביטחון אחראי על צה"ל – שיקום, קו תמיכה רגשי לנכי צה"ל, אך ורק לנכי צה"ל דוברי עברית

עודד פורר:  אם הוא דובר רוסית או אמהרית – אין

עודד פורר:  אותו דבר במוקד השירות והמידע של אגף השיקום, אם אתה נפצעת ואתה דובר רוסית, אמהרית או אנגלית – אין

מיכל שוסטר:   לשמחתי, הם נעזרו - - -      

מירב בן ארי: אני חייבת לציין שיש לנו מוקדים גם באגף משפחות הנצחה ומורשת

מירב בן ארי: , זה אגף שמטפל במשפחות שכולות, ונותן מענה בעברית וברוסית

עודד פורר: בעברית, אנגלית ורוסית

עודד פורר:  בלי אמהרית

מירב בן ארי: אדוני, שנייה רק להשלים

עודד פורר: אני יודע מה יש

עודד פורר:  קיבלתי מיפוי של כל משרדי הממשלה

עודד פורר:  אני לא שואל מה יש, אני שואל מדוע אין

עודד פורר:  איפה אין? למה אין? ומה עושים כדי שיהיה?      

מירב בן ארי: אוקיי

מירב בן ארי:  מה עושים כדי שיהיה? רק להשלים את מה שיש, ברשותך, יש לנו עובדים בכל האגפים האלה

מירב בן ארי:  גם באגף חיימ"ש של חיילים משוחררים, גם באגף משפחות וגם באגף שיקום, יש עובדים בשפות האלה

מירב בן ארי:  מעבר למוקד, רוסית, עברית, אמהרית, במידה ויש פונה למוקד נעזרים באותם עובדים ועובדות דוברי השפה

מירב בן ארי:  אין מצב שמישהו מתקשר לאגף משפחות – משפחה שכולה לא עלינו, למשל בשפה האמהרית – ולא יהיה מישהו שידבר איתו וייתן לו מענה

מירב בן ארי:  אין דבר כזה, אין חיה כזו

מירב בן ארי:  חשוב לי מאוד להבהיר את זה, כי אני ראיתי במסמך שהופץ לנו שרשום, שבמשרד הביטחון אין מענה

מירב בן ארי:  חשוב לי שתדעו שיש רוסית ועברית וכמובן שנותנים מענה גם באמהרית

מירב בן ארי:       מעבר לזה – אני משלימה את המענה לגבי מה שאנחנו עושים – אנחנו עושים פרויקט, לא רק באגף של העובדים באגף,  ונפנה לכל המשרד בכללותו כדי לגייס עובדים

מירב בן ארי:  יש לנו משרד מאוד גדול עם כמה אלפי עובדים

מירב בן ארי:  אנחנו נגייס מתנדבים נוספים מתוך המשרד, שיוכלו לתת את התרגום במידה ויהיה צורך בשפות נוספות

עודד פורר: בואי נעשה משהו, אני מתקשר כרגע למוקד

עודד פורר:  כוכבית 8150 משרד הביטחון, מידע של אגף השיקום

עודד פורר:  אני דובר רק רוסית, אני לא מבין עברית

עודד פורר:  מתי יפנו אותי לשפה הרוסית?      (מתקשר למוקד משרד הביטחון ומשתתפי הדיון מקשיבים למענה הקולי)      מה אני אמור לעשות?      

מירב בן ארי: אני לא שומעת את מה שאתה שומע

עודד פורר: אני שומע בעברית

עודד פורר:  מפנים אותי, אתה יכול ללכת לפה, אתה יכול ללכת לפה, אתה יכול ללכת לפה

עודד פורר:  אף אחד לא אומר לי: אם אתה צריך עזרה בשפה הרוסית, בשפה האמהרית או בשפה האנגלית תקיש על - - - זה לא עוזר שיש עובד במשרד הביטחון

מירב בן ארי: מקבלת

עודד פורר: חבר'ה, כל מי שדובר שפות ומתקשר למוקד – תתחילו להבין מה זה שירות, תחשבו על מישהו שדובר אמהרית, רוסית, אנגלית, צרפתית שמתקשר למוקד

עודד פורר:  פרסמתם, הוצאתם הודעות ושילמתם על זה: מוקדי השירות של משרדי הממשלה – תכתבו: מוקדי השירות אך ורק למי שדובר עברית

עודד פורר:  אך ורק לדוברי עברית – זאת הכותרת שאתם צריכים לשים

מירב בן ארי: בסדר

מירב בן ארי:  אני מקבלת את מה שאתה אומר

עודד פורר: זה נכון גם לגבי צה"ל, לפי מה שמופיע לי פה

עודד פורר:  לא יכול להיות שחמ"ל של צה"ל, שלא רצה להשתתף בדיון, עונה רק בעברית

מירב בן ארי: אני מודה שביום-יום שלי אני לא מתכללת את צה"ל, אבל אני בהחלט אפנה גם לנושא הזה

עודד פורר: את משרד הביטחון, ומבחינתי משרד הביטחון אחראי על צה"ל, זה התפקיד שלו

עודד פורר:  אנחנו בישיבת המעקב, בשבוע הבא אנחנו נבקש עוד פעם

שלומית אבינח: אני - - - מלהזמין את משרד הביטחון

שלומית אבינח:   איציק דסה, רוצה לדבר

עודד פורר: כן, איציק, בבקשה

איציק דסה: לי הייתה טבילת אש

איציק דסה:  אני רוצה לתת הצעת ייעול, אני אומנם נכנסתי לעבודה על תקן הדסק של דוברי אמהרית

איציק דסה:  יש פה מתח מובנה בין עבודת הדוברות וההסברה לבין השירותים שניתנים על ידי החמ"ל

איציק דסה:  מצד אחד, ההסברה צריכה לעסוק בשירותים שניתנים, מצד שני אין שירותים שניתנים

עודד פורר: איציק, אני לא ניכנס לאיך מנהלים את הממשלה

עודד פורר:  כל משרד שינהל איך שהוא רוצה, אני כבר לא יודע

עודד פורר:  בסוף יש דובר למשרד, הדובר אחראי על כמה דברים, הוא גם אחראי בדרך כלל על המוקד, ואם לא הוא אז שיבוא מישהו אחר שיהיה אחראי על זה

עודד פורר:  אבל זה לא משנה ולא אכפת לי

שלומית אבינח: לא חייב פניות ציבור

מיכל שוסטר: בינתיים זה נופל בין הכיסאות

פיני יצחקי: - - -      

עודד פורר: יכול להיות

איציק דסה: הייתי מצפה ממשרד ראש הממשלה להושיב יחד את כל המשרדים

עודד פורר: אני מדבר על זה כבר שבועיים

מיכל שוסטר: זה נופל על פוליטיקה קטנה של מריבות בין משרדים - - -      

עודד פורר: סליחה, גברתי

איציק דסה: אם הייתי מזמן את כולם לשבת יחד, את כל משרדי הממשלה שנותנים שירות, כדי שיחשבו יחד איך נותנים כרגע פתרון לכל המשרדים שנותנים שירות, היינו מוצאים פתרון

איציק דסה:  אם אני הייתי מתכלל את כל הנושא של דוברי האמהרית, היה נורא פשוט לתת לכל המשרדים את הפתרון, של איך אני מצליח לגייס להם את כל דוברי האמהרית שיכולים לשבת אצלם, אבל אין

עודד פורר: ברור

עודד פורר:  חבר'ה, אתם הממשלה

איציק דסה: אני רוצה לעדכן במה שקורה אצלי

פיני יצחקי: איציק, עזוב את זה עכשיו, זה לא רלוונטי

איציק דסה: זה כן רלוונטי

איציק דסה:  אני חייב לומר שכרגע, כל הסיפור של דוברי אמהרית הוא סיפור מופקר

איציק דסה:  ליוצאי אתיופיה כרגע, בתקופת המלחמה, אין פתרון לא רק במשרדי הממשלה אלא גם ברמת התכלול, אין תקציב לדוברי אמהרית

איציק דסה:  לפני כשבוע וחצי, פיני – אני לא בא אליו בטענות – כשצגה מלקו באה ואמרה אין תקציב לדוברי אמהרית, פיני בא ואמר שהצלחנו לגייס תקציב ויש לנו כרגע מישהו שמתכלל את דוברי האמהרית

איציק דסה:   נכנסתי לתפקיד - -      

פיני יצחקי: עזוב, עזוב

פיני יצחקי:  אל תגיד את זה

איציק דסה: - - רגע, שנייה

איציק דסה:  גייסנו מישהו שמרכז את נושא דוברי האמהרית

איציק דסה:  נכנסתי לתפקיד, עבדתי לילות כימים וביום חמישי לפני שבוע וחצי הצגתי תוכנית עבודה מפורטת, אחרי שדיברתי עם כל מי שצריך כולל חברי מועצה, כולל ארגונים מהחברה האזרחית, כולל אנשים שעובדים עם פיקוד העורף

איציק דסה:  הצגתי תוכנית עבודה בפני פיני, גם בפני מנכ"ל מערך ההסברה, והצלחנו להיכנס את העבודה

איציק דסה:  נאמר לי בסוף היום, יום חמישי, שאין תקציב והתקנים מוקפאים

איציק דסה:  אחרי שכבר נאמר לי, גויסת, תתחיל לעבוד והתחלתי לעבוד

איציק דסה:  כרגע, אני על תקן מתנדב

איציק דסה:  השבוע דיברתי עם בני הקהילה שעובדים בפיקוד העורף, דיברתי עם אנשים שעובדים כחברי המועצה ודיברתי עם אנשים שמתנדבים ברמת השטח

איציק דסה:  אני עושה את זה על תקן מתנדב

איציק דסה:  אומנם אני מופיע כראש הדסק לדוברי אמהרית, אבל אין תקציב וכרגע הכול נופל על פוליטיקה קטנה

עודד פורר: בושה, תודה

עודד פורר:  דוגמה לאיך שזה מתנהל

עודד פורר:  אני רוצה לציין לחיוב את ההיענות של משרד החינוך

עודד פורר:  פנינו למשרד החינוך ונאמר לי שנפתח מוקד גם בשפות הרוסית, האמהרית והאנגלית בנוסף לעברית והערבית

עודד פורר:  זה מראה שכשרוצים אפשר

עודד פורר:  משרד הבריאות

שלומית אבינח: טלי דהן

טלי דהן: בוקר טוב

עודד פורר: היי, אני מבין שאצלכם אין מענה בשפה האמהרית

טלי דהן: יש

טלי דהן:  עדכנתי שיש לנו בנתב גם אמהרית ויש לנו דוברי אמהרית במוקד

טלי דהן:  במוקד מפונים מתפנים ובשאר המוקדים יש את האופציה לעשות ועידה ביחד עם מוקד התרגום שלנו

טלי דהן:  בנושא השגרה יש ממש תור מיוחד לדוברי אמהרית

עודד פורר: למה הופיע בדיווח שלכם שאין אמהרית?      

טלי דהן: 	אני לא יודעת, כששוחחו איתי אמרתי שיש לנו אמהרית

עודד פורר: יש לנו פה מישהו מרשות המיסים? או ממשרד האוצר?      

שלומית אבינח: יש לך את עידית לב זרחיה?      

פיני יצחקי: היא נמצאת כרגע בדיון המקביל בוועדת חוץ וביטחון, הייתי איתה עד לפני חצי שעה שם

עודד פורר: משרד הרווחה פה?      

ירמיהו גור: אני מהעבודה, נפרדנו מהרווחה לפני כמה שנים

עודד פורר: מה מצבכם? דיברנו בשבוע שעבר, היית בזום

ירמיהו גור: בשבוע שעבר ייצגה אותנו נציגה אחרת באישורכם

ירמיהו גור:  אנחנו התקדמנו, יש לנו כמה מעגלים

ירמיהו גור:  אנחנו נותנים בערבית, רוסית ובאמהרית, ואנחנו ערוכים לתת את זה במוקד

עודד פורר: הנתב שלכם מפנה לשפות האלה?      

ירמיהו גור: לא, האפיון של הנתב הסתיים רק היום, ועכשיו אנחנו יוצאים לרכש

ירמיהו גור:  נעזרנו במעגלי העבודה שלנו ובכוחות הפנימיים, בכל המסרונים ובכל הטקסטים בשפות האחרות, ויש לנו עוד מעגלים נוספים

ירמיהו גור:  כלומר, במידה שתוך כמה דקות לא מצליחים לעבוד במעגל הפנימי, אנחנו מתקשרים למוקד בר אילן – תודה לכם

ירמיהו גור:   דבר חדש שעולה ממש השבוע, קיבלנו מהמשרד אפשרות לנצל תקציב של אגפים אחרים, של חקירות ואיתם אנחנו נערכים לתרגום בכל שפה

פיני יצחקי: יש לכם התקשרות עם בר אילן?      

ירמיהו גור: לא, הם עובדים בהתנדבות

עודד פורר: בר אילן עובדים בהתנדבות

עודד פורר:  מרימים טלפון ומקבלים סיוע

פיני יצחקי: לא צריכים התקשרות איתם?      

מיכל שוסטר: שום דבר, מתקשרים ומקבלים

מיכל שוסטר:  לא לנצח כמובן

ירמיהו גור: לא, לא

ירמיהו גור:  וניסינו את זה כמה פעמים וזה עובד

ירמיהו גור:  אנחנו נפעיל התקשרות נוספת – שאמרתי שיש למשרד – ובנוסף אנחנו נערכים לאיזון וובינרים בערבית, רוסית ואמהרית

ירמיהו גור:  בערבית כבר נעשה

ירמיהו גור:  ברוסית ובאמהרית יעשה

שלומית אבינח: זוהר ינון רוצה לדבר

עודד פורר: בעוד דקה

מיכל שוסטר: הוא באמצע ישיבה, זה יהיה ממש קצר

עודד פורר: אני מרגיש שאני צריך לעשות את העבודה במקום הממשלה, לא ראיתי דבר כזה

עודד פורר:  זוהר ינון, בבקשה

זוהר ינון: תודה רבה, אדוני היושב-ראש, על ההזדמנות להציג את השירות

זוהר ינון:  אנחנו כבר כמה ימים ספורים אחרי אותה שבת שחורה של ה-7 באוקטובר

זוהר ינון:  המחלקה לתרגום, שהיא המחלקה היחידה באוניברסיטאות בישראל שמכשירה אנשים לתרגם תרגום סימולטני, פתחה מוקד שבנוי על מתנדבים, על אנשי המחלקה ועל מתורגמנים בוגרי המחלקה

זוהר ינון:  היא נותנת שירות חמישה ימים בשבוע ב-11 שפות

זוהר ינון:  השירות הזה מיועד לסיוע לכל משרדי הממשלה, לכל הרשויות הסטטוטוריות ולכל המוקדים הציבוריים שנותנים שירות לציבור

זוהר ינון:  אנשים מיומנים בפרט באנגלית, בערבית וברוסית, אבל גם באוקראינית, בצרפתית, בספרדית, בפורטוגזית, באמהרית, בתאית – אם יש עובדים תאילנדים, גם לזה אנחנו יודעים לתת מענה

עודד פורר: איך מתבצע הקישור ביניכם לבין משרדי הממשלה?      

זוהר ינון: אחנו עובדים בהתנדבות מלאה, כוכבית 9392 שלוחה 4, מוזמנים כל יום בין 09:00 בבוקר ל-17:00 אחר הצוהריים, מראשון עד חמישי

זוהר ינון:  כמובן שמרכזים פניות שמחייבות יותר מורכבות, ואפשר לתאם עם אנשי המוקד שיחה מורכבת או תרגום מסמכים וכולי

זוהר ינון:  פנינו למשרד ראש הממשלה מתוך הנחה שנצטרך  להפעיל את המוקד הזה שנה קדימה, בבקשה לתקצוב של 300 אלף שקל

זוהר ינון:  כרגע הכול עובד בהתנדבות, האוניברסיטה מגבה באופן מלא את המחלקה ואת המוקד

זוהר ינון:  מתוך הנחה שייקח לצרכים האזרחיים עוד הרבה זמן

עודד פורר: זוהר, כשאתה אומר, פנינו למשרד ראש הממשלה, למי פניתם במשרד ראש הממשלה?      

זוהר ינון: פנינו למשרד ההסברה

פיני יצחקי: למטה ההסברה

פיני יצחקי:  שלום זוהר, מה שלומך? זה פיני

זוהר ינון: לא שידעתי מראש מי הגורם המתאים שאליו צריך לפנות

עודד פורר: אני עוד מחפש אותו

זוהר ינון: אנחנו בדרכנו לפנות למשרד העלייה והקליטה

זוהר ינון:  ובהזדמנות זאת כשיש כאן דיון, מכיוון שיש פה נציגים של כל משרדי הממשלה אני קורא לכם, מפציר בכם, יש פה שירות סופר-דופר מקצועי ב-11 שפות, שאין לו אח ורע בכל המדינה, קיים ועובד זמין לשירותכם בהתנדבות מלאה

זוהר ינון:  האוניברסיטה לא מצפה לשום תגמול או הליכי התקשרות מסובכים או ביורוקרטים עם איזשהו גורם ממשלתי או ציבורי

זוהר ינון:  פשוט שתדעו שזה קיים, מתוך הנחה שגם כשתיגמר המלחמה פעילות המוקדים לא תסתיים

זוהר ינון:  כולנו הרי מכירים וקרובים למשפחות ולחברים שנפגעו ואלה תהליכים ארוכים

זוהר ינון:  גם מול משרד הביטחון על זרועותיו השונות, גם מול גופים כמו מס הכנסה ומס רכוש, ביטוח לאומי, משרד השיכון והרשויות המקומיות

זוהר ינון:  יש לא מעט גורמים שעוד יצטרכו להמשיך לעבוד בשיקום נזקי המלחמה, שיקום המשפחות והפרטים, ואנחנו עומדים לשירותכם

עודד פורר: תודה, תודה רבה

פיני יצחקי: אפשר להתייחס, בבקשה

עודד פורר: כן

עודד פורר:  בבקשה, פיני

מיכל שוסטר: גם אני אשמח להתייחס

פיני יצחקי: קודם כול, זוהר מנכ"ל האוניברסיטה פנה אליי וקיבלתי את המכתב

פיני יצחקי:  הפניתי אותו למשרד העלייה והקליטה, כי כמו שדובר כאן, הם ככל הנראה יהיו הגורם המבצע בסופו של דבר

שלומית אבינח: למה לא - - -      

פיני יצחקי: רגע, רגע, סליחה

פיני יצחקי:  כמו שנאמר, ואיציק הסביר את זה קודם, כן עשינו דיון של הגופים הרלוונטיים

פיני יצחקי:  אני רוצה להציג פה סקיצה ראשונית של המוקד שדיברתי עליו גם בפעם הקודמת

פיני יצחקי:  אני אציג לכם, בבקשה

פיני יצחקי:  זה אלמנט פרסומי שאמור להראות את מה שאנחנו מבקשים לעשות

פיני יצחקי:  אנחנו רוצים לעשות איזשהו קמפיין מתכלל, שיציג את מוקד משרד העלייה והקליטה כמוקד מידע לאומי, שמרכז את כל הפניות של העולים החדשים מכל השפות

פיני יצחקי:  כרגע בתוך הסקיצה שמנו חמש שפות

פיני יצחקי:  משרד העלייה והקליטה טוען שהוא יכול לעמוד בזה, אם לא אפשר להיעזר במוקד של אוניברסיטת בר אילן

פיני יצחקי:  שמעתי מפיקוד העורף שיש להם חברה פרטית נוספת, שהם עובדים מולה, כרגע גם זה בבחינת התקשרות מולם, חברת פרוטוקול שנותנת 24/7 תרגומים בשפות בתרגום סימולטני

פיני יצחקי:  אפשר שכל משרד ומשרד יעשה את זה באופן פרטי, כמו שאני שומע שעושים במשרד העבודה, או שמשרד העלייה והקליטה יעשה את זה באופן מתכלל

פיני יצחקי:  כמובן שהקמפיין הזה יפורסם בכל המגזרים, בשפות שלהם, בעיתונים, בערוצים ובמדיות הרלוונטיות

פיני יצחקי:  ואני חושב שזה הפתרון שהוא האידיאלי ביותר

עודד פורר: תודה

עודד פורר:  ד"ר מיכל שוסטר, בבקשה

מיכל שוסטר: תודה

מיכל שוסטר:  הנגשה לשונית היא תחום ההתמחות שלי כבר 20 ומשהו שנה – חבל שהגענו למצב של מלחמה כדי שחבר הכנסת פורר יעיר פה את כולנו

מיכל שוסטר:  הדבר הכי טוב הוא מענה בשפות, אין ספק, אבל יש חסמים בתעסוקה שאי-אפשר להיכנס אליהם עכשיו

מיכל שוסטר:  ועד שהדבר הזה יתחיל לפעול חייבים שיהיה איזשהו גורם שיתכלל את זה

מיכל שוסטר:  מוקדי תרגום מרחוק זאת פרקטיקה שקיימת 40 שנה בעולם

מיכל שוסטר:  זאת ההתמחות שלנו, אנחנו יודעים מה לעשות, אנחנו יודעים איך להפעיל את הדבר הזה, אל תמציאו את הגלגל

מיכל שוסטר:  אני חייבת לומר שבמשרד הקליטה והעלייה, כבר כתבו תוכנית למערך לאומי להנגשה לשונית בממשלה הקודמת אצל השרה פנינה תמנו

מיכל שוסטר:  יש תקציב לדבר הזה ומתווה מסודר, מטבעם של סיבות פוליטיות הדבר הזה לא ייושם

מיכל שוסטר:  פשוט צריך להוציא את זה מהמגירה וליישם

מיכל שוסטר:  300 אלף שקל זאת העלות הראשונה, תסתמכו על גורם מקצועי, אל תמציאו את הגלגל

מיכל שוסטר:  ואל תעשו דברים לא מקצועיים כמו להתקשר עם חברות שאין להן מושג בתרגום טלפוני

מיכל שוסטר:  אל תעשו את השגיאה הזאת – אנשים ייפגעו

עודד פורר: תודה

עודד פורר:  משרד העלייה והקליטה, רותם

רותם כהן: שלום, אדוני היושב-ראש

עודד פורר: שמענו על תוכנית מגירה שיש לכם בעניין

רותם כהן: אני מתנצל שאני עולה מהזום

רותם כהן:  אני נמצא בתל אביב, כי בימים האלה אנחנו עובדים על מערכת ניהול ידע, שתוכל להנגיש לנציגי משרד העלייה והקליטה, ולעונים במענה הטלפוני את המידע על השירותים שלאו דווקא נמצאים במשרד העלייה והקליטה

רותם כהן:  הנציגים שלנו יוכלו לענות ולתת מידע על שירותי המשרדים האחרים

רותם כהן:  כמו שאמרתי גם בישיבות האחרונות, אנחנו נתרמים לדבר הזה

רותם כהן:  דרך אגב, לגבי מוקד בר אילן, לא חיכינו ודיברתי גם עם טניה – שלמיטב הבנתי נמצאת גם בדיון – ולמדנו את השירות שלהם

רותם כהן:       מהמקום הזה, כמו שהעליתי בדיון הקודם, אנחנו נוכל ואנחנו נירתם לתת את המידע ולקדם את הדברים

רותם כהן:  עדיין, כדי לייצר תהליכי שירות מלאים זה לא יוריד את האחריות בסופו של דבר, מהמשרדים שיצטרכו לתת מענה בשפות

רותם כהן:  כלומר, אני אוכל לתת את המידע, ואני אוכל לעזור לבן-אדם למלא את הטופס אם יש לו בעיה

רותם כהן:  אבל אני לא אוכל לעשות את הדברים במקום המשרדים האחרים ברמת הטיפול בטופס, וברמת החיווי לעולה לגבי מצב פנייתו וכיוצא בזה

רותם כהן:  לכן, לצד העובדה שאנחנו עושים ונעשה – וכפי שציינו ודיברנו על זה בישיבות הקודמות, רצנו על הדבר הזה באופן עצמאי עוד לפני הדיונים בוועדה – חשוב מאוד שהמשרדים כן יתנו מענה בשפות

רותם כהן:  ולכן, דחפנו לקישור המשרדים למוקד של בר אילן

עודד פורר: תודה

עודד פורר:  משרד התחבורה

עודד פורר:  יעל?      

שלומית אבינח: היא בדרך לדיון

עודד פורר: משרד המשפטים? בזום?      

שלומית אבינח: אפרת ברבר

אפרת ברבר: שלום, לנו אין מענה באמהרית

אפרת ברבר:  זה נדרש בעיקר במוקד של הסיוע המשפטי

אפרת ברבר:  אבל אני חייבת לומר שאם מגיעה שיחה, מחפשים, כמו שנאמר פה, נציג שיודע לתת מענה באמהרית

אפרת ברבר: , ואם לא, לוקחים שם וטלפון וחוזרים למי שפונה

אפרת ברבר:  כשדוברי אמהרית מגיעים למוקד הסיוע המשפטי, הם בדרך כלל מגיעים דרך הרווחה בעירייה

אפרת ברבר:  כלומר, הם יושבים מול מישהו שדובר את השפה והוא מתקשר אלינו בנוכחות דורש השירות

אפרת ברבר:  אם יש צורך, התוודענו למוקד של אוניברסיטת בר אילן, עשיתי ניסוי והם ענו מאוד מהר, תודה רבה

אפרת ברבר:  לפני שהתוודענו למוקד בר אילן, יש לנו מוקד שאנחנו עובדים איתו, מוקד תרגום חיצוני, ושמעתי התייחסות לגביי מוקדים חיצוניים

אפרת ברבר:  אנחנו קובעים שיחה עם מתורגמן, זה לא אונליין אבל כעבור כמה שעות או יום למוחרת, ומתאמים את זה מול מבקש השירות

עודד פורר: אפרת, כמה דברים

עודד פורר:  אחד, זה לא רק באמהרית, אין אצלכם מענה גם באנגלית

אפרת ברבר: נכון

עודד פורר: גם בשפה הצרפתית

עודד פורר:  אני חושב שבמוקד סיוע החירום למשפחות שכולות שפתחתם - - -     

אפרת ברבר: המענה הוא רק בעברית, נכון

עודד פורר: אני חוזר ואומר, זה לא שאין עובדים דוברי אמהרית בתוך משרדי הממשלה, זה לא שאין עובדים דוברי אנגלית בתוך משרדי הממשלה שיכולים לתת את המענה בשפה הזאת

עודד פורר:  בוודאי במשרד המשפטים, יש חשיבות שהמענה יהיה מתוך המשרד

עודד פורר:  הנושאים שם הם מאוד מאוד רגישים ברמות האלה

עודד פורר:  אתם חייבים לעשות עבודה בתוך המשרד כדי שיהיה מענה

עודד פורר:  לא בדקתי את המוקד שלכם, אם יש הכוונה בשפות האלה, ואני מרשה לעצמי להניח שאין

עודד פורר:       צריך להבין, כשמדברים על הנגשה לשונית, מי שמתקשר אליכם לא דובר עברית, הוא לא יודע מה לעשות

עודד פורר:  זה שאת אמרת שאם מישהו ידבר באמהרית את תדעי מה לעשות, הוא לא יכול להגיע אלייך בכלל

עודד פורר:  הוא מתקשר והוא לא יודע מה להקיש או מה לעשות – צריכה להיות איזושהי הכוונה, בוודאי כשאנחנו מדברים – וכמו שאומרים פה, הוא פשוט לא יתקשר

עודד פורר:  לכן, אני מבקש שתרחיבו את המוקד שלכם לאנגלית ואמהרית, בדרך כזו שגם יהיה מענה, ואנחנו נעשה על זה מעקב

עודד פורר:  משרד התחבורה, יעל ירמיהו

עודד פורר:  רשות המיסים לא פה, והם קריטיים בעניין הזה

יעל ירמיהו: בוקר טוב

עודד פורר: בוקר טוב, עברנו על כל המוקדים שלכם, ממוקד יחד שנותן מענה רק בשפה העברית ועד למוקדים של מידע ורישוי שנותנים עברית, אנגלית וערבית

עודד פורר:  אין רוסית, אין אמהרית ואין צרפתית

עודד פורר:  מה עושים לגבי האזרחים האלה שדוברים את השפות האלה?      

יעל ירמיהו: אנחנו בחנו את האוכלוסיות שפונות אלינו, ובהתאם לזה אנחנו מוסיפים שלוחות

עודד פורר: איך בחנתם את האוכלוסיות שפונות אליכם?      

יעל ירמיהו: בהתאם לפניות שאנחנו מקבלים ובהתאם לצרכים, אנחנו מתאימים את עצמנו

יעל ירמיהו:  קיבלנו ממערך הדיגיטל אפשרות לתרגום שפות אונליין, כך שבמידת הצורך אנחנו משתמשים בשירות הזה

עודד פורר: שנייה, רגע, בואו נבדוק משהו

עודד פורר:       (מתקשר למוקד המידע והרישוי ומשתתפי הדיון מקשיבים למענה הקולי)      

מיכל שוסטר: אגב, תלחץ על השלוחה כדי לבדוק שאתה באמת מגיע לנציג, כי מה שקורה בחלק מהמקרים כשלוחצים אין נציג, סתם לסבר את האוזן

עודד פורר: קודם כול, אין אמהרית

עודד פורר:  אם דובר אמהרית מתקשר הוא לא - - - הקשתי שלוש לרוסית, זה מה שקיבלתי

עודד פורר:      (ומשתתפי הדיון ממשיכים להקשיב למענה הקולי)

עודד פורר:       את לא יכולה לבחון את הפניות אליכם בשפות אם אין לך מענה בשפות, את לא יכולה לדעת

עודד פורר:  את צריכה להבין שמי שמתקשר הוא דובר שפה אחרת, זה מה שהוא יודע

עודד פורר:  אם הוא לא שמע את השפה שלו בנתב או שהוא הקיש והגיע לשפה אחרת, את לא יודעת שהוא פנה בכלל

יעל ירמיהו: אני מבינה מה שאתה אומר

יעל ירמיהו:  מצד שני, יש לנו מוקדים שפועלים כבר הרבה זמן, כלומר לא בזמן חירום

עודד פורר: הרבה זמן אין לכם מענה בשפות

יעל ירמיהו: גם שם התאמנו את זה לפי הצרכים

יעל ירמיהו:  כלומר, תמיד יש נציג שהוא דובר השפה הרוסית

עודד פורר: אני לא יכול להגיע אליו, את לא הבנת את מה שאני אומר לך

עודד פורר:  אני לא יכול להגיע לנציג דובר השפה הרוסית

עודד פורר:  איך אני אגיע אליו? עונים לי בעברית

עודד פורר:  יש לי נתב שיחות בעברית, במקרה של רוסית

עודד פורר:  אמהרית לא הייתה לי בכלל, אמהרית לא היה לי מה להקיש, אז ניתקתי

עודד פורר:  ונניח שהקשתי שלוש על רוסית, ענו רווח מיותר לי בעברית לנתב אחר בשפה העברית

עודד פורר:  אני לא יכול להגיע לנציג שלכם בכלל, זה יהיה נס אם אני אגיע

עודד פורר:  יכול להיות שאני אלחץ סתם ואז אני אגיע, אבל כמענה או כמתן שירות מי שפונה אלייך בשפה שהיא לא בתוך הנתב לא מגיע אלייך בכלל

יעל ירמיהו: אני מבינה מה שאתה אומר, אדוני

יעל ירמיהו:  מצד שני, המוקדים שפעלו לפני זמן החירום הם מוקד  תחבורה ציבורית ומוקד הרישוי, כוכבית 5678 וכוכבית 8787, כשחלק מהם פועלים בשפות

עודד פורר: את לא הבנת את מה שאני אומר

עודד פורר:  אני עכשיו חייגתי כוכבית 8787, לא היה לי מענה בשפה

עודד פורר:  יכול להיות שציבור דוברי הרוסית לא משתמש בתחבורה הציבורית – לא נראה לי

עודד פורר:  יכול להיות שציבור דוברי אמהרית לא משתמש בתחבורה הציבורית – לא נראה לי

עודד פורר:  ולכן, לא סביר בעליל שאתם מדירים את האוכלוסייה הזו, והתשובות שלך פשוט לא תואמות את הרעיון של מתן שירות

עודד פורר:       אתם חייבים לתת מענה בשפות האלה, גם אם אתם נותנים פתרונות שהם פתרונות אד-הוק הם חייבים להיות כאלה שהם מנותבים לשם

עודד פורר:  מי שמתקשר בשפה אחרת, הוא לא דובר עברית

עודד פורר:  אני מבקש לבצע על הסיפור הזה מעקב, כי מהתשובות שלך אתם בכלל לא באירוע של לתת מענה בשפות

יעל ירמיהו: אנחנו כן באירוע, וכמו שאמרתי יש נציגים שנותנים את המענה

עודד פורר: אין, את לא הבנת אותי

עודד פורר:  אני לא יכול להגיע אליהם

מיכל שוסטר: אי-אפשר להגיע אליהם

מיכל שוסטר:  אי-אפשר להשאיר הודעה אפילו

יעל ירמיהו: אוקיי, אני מבינה שבנתב אנחנו צריכים שבסופו של דבר יגיע המענה של השפה

עודד פורר: בואי נסכם ככה, המענה שלכם כרגע לא מקובל עליי

עודד פורר:  אנחנו נעשה ישיבת מעקב בשבוע הבא, ואני מצפה למענה אחר

עודד פורר:  מענה כזה שמישהו שדובר רוסית, אמהרית וצרפתית מתקשר אליכם, יודע לאן הוא מגיע ואיך עונים לו

עודד פורר:  בכל אחד מהפתרונות שכבר עלו כאן כחלק מהדיון

עודד פורר:  בוודאי בתחומים שרלוונטיים מאוד לאוכלוסייה הזאת, מידע על תחבורה ציבורית

מיכל שוסטר: אפשר להתייעץ איתם על פתרונות נוספים

עודד פורר: סליחה, את חייבת להפסיק לעזור לי

עודד פורר:  מידע לגבי תחבורה ציבורית הוא קריטי בשפות – קריטי, בטח בתקופה הזאת

עודד פורר:  תודה

יעל ירמיהו: אני מסכימה עם מה שאתה אומר, אנחנו נותנים מענה בהתאם לצרכים ועושים הכול - - -      

עודד פורר: לא, לא, לא

עודד פורר:  את כנראה לא מסכימה ואת לא מבינה, אם את אומרת לי שאת נותנת מענה בהתאם לצרכים

עודד פורר:  את לא נותנת מענה בהתאם לצרכים או שמבחינתך האוכלוסייה שדוברת את השפות האלה לא קיימת, כי היא לא קיימת, את לא נותנת להם מענה בהתאם לצרכים

יעל ירמיהו: כמו שאמרתי, אנחנו נבחן שוב את הדברים שאתה מציין כרגע, ואנחנו נעשה הכול כדי לשפר

עודד פורר: אתם תבואו לדווח בשבוע הבא

עודד פורר:  יכול להיות שתודיעו לי: אדוני היקר, באמהרית אין דרישה

עודד פורר:  אף אחד בשפה האמהרית לא רוצה לדבר עם משרד התחבורה

עודד פורר:  וגם ברוסית

עודד פורר:  אבל להגיד לי: יש מענה, שבדקנו אותו לפי המענה במוקד – אין מענה במוקד

עודד פורר:  משרד האוצר, סליחה

שלומית אבינח: רשות המיסים

עודד פורר: ממש בקצרה, רשות המיסים? אין לכם מענה בשפות בכלל, רק בעברית

עידית לב זרחיה: סליחה, במוקד הטלפוני שלנו אני יודעת שיש מענה בשפות, הוא לא באחריותי, אבל מהעדכון - - -      

עודד פורר: רשות המיסים, מוקד קרן פיצויים מס רכוש, מאוד רלוונטי כרגע – מענה בעברית בלבד

עודד פורר:  אני אכניס אותך לתוך הישיבה, הממשלה פרסמה שורה של מוקדים לאזרחי ישראל, ביניהם המוקדים האלה, שהם מוקדים חשובים

עודד פורר:  צריך להבין שהמוקדים האלה חייבים לתת מענה בשפות ובטח בחירום

עודד פורר:  אני מדבר על מוקד פיצויים מס רכוש

עודד פורר:  במוקדים הנוספים נותנים מענה

עידית לב זרחיה: יש מוקד אחד שהוא כללי והוא נותן מענה בשפות

עידית לב זרחיה:  יש מוקד ייעודי שהוקם לצורך מס רכוש, שם המענה לא שלם והנושא בתהליך, ואנחנו מעבירים את הטיפול במוקד הזה למוקד המרכזי

עודד פורר: אני מבקש, מכיוון שזה דרך המוקד המרכזי והוא מנותב בשפות, קחו בחשבון שכשמישהו מקיש לקרן מס רכוש, והקיש את זה כחלק משפות, אפשר להשתמש במוקד של בר אילן שמסייע בתרגום

עידית לב זרחיה: תודה, אנחנו בכל מקרה מעבירים ועושים מהלך להעביר את השיחות למוקד המרכזי, שם יש מענה בשפות וכך נוכל לתת מענה בעניין הזה

עודד פורר: אוקיי, תודה

עודד פורר:  משרד התיירות, בעיקרון לא הייתם אמורים להיכלל בזה אבל לקחתם על עצמכם את כל נושא המפונים

ענת שחור אהרונסון: נכון, נכנסנו באיחור של שבוע למבצע הפינוי, לא התכוננו אליו ולא היינו אמורים להיות בו

ענת שחור אהרונסון:  אבל ראינו שצריך אותנו ונכנסנו מתחת לאלונקה, ופינינו עשרות אלפי אנשים למלונות

ענת שחור אהרונסון:  הקמנו חמ"ל אזרחי לצורך איסוף חדרים, הוספנו עשרות אלפים למאגר חדרי המלון

עודד פורר: אני מדבר על מוקד השירות שלכם

ענת שחור אהרונסון: מוקד השירות שלנו באופן עקרוני, וכך הוחלט, עובד מול הרשויות ולא עבור הציבור

ענת שחור אהרונסון:  אנחנו לא עובדים מול 120 אלף המפונים ברחבי הארץ, אנחנו אמורים לעבוד מול הרשויות עצמן

עודד פורר: החמ"ל האזרחי הוא רק לרשויות?      

ענת שחור אהרונסון:  הוא רק לרשויות, אבל בפועל מה שקרה הוא שהרשויות לא עמדו בהיקף הפעילויות מול התושבים שלהם, ונתנו את הטלפון שלנו, ומתקשרים אלינו

ענת שחור אהרונסון:  מתוך אחריות לאומית אנחנו עונים לכל אחד

עודד פורר: לדעתי זה פורסם גם במודעה שלכם

עודד פורר:  הוציאו מודעה של מוקדי שירות, פרסמתם אותו ומטבע הדברים אנשים פונים אליכם

ענת שחור אהרונסון: לא, תלוי לאיזה דברים

ענת שחור אהרונסון:  אנחנו מקבלים אלפי שיחות ביום

ענת שחור אהרונסון:  לאחר שסיימנו לשבץ את כל המפונים, אנחנו עוסקים בימים אלה במוקד בשיפור האכלוס, איחוד קהילות, מקרים הומניטריים

עודד פורר: - - - שיהיה לכם מענה בשפות

ענת שחור אהרונסון: לא נתקלנו בדבר הזה בצורה דרמטית, אבל אנחנו בהחלט לוקחים את זה בחשבון

ענת שחור אהרונסון:  יש לנו עובדים, דוברי אמהרית, ואנחנו מכניסים אותם לחמ"ל

עודד פורר: אני מבקש לשלב את העובדים האלה בתוך החמ"ל

עודד פורר:  תבינו, להגיד לא נתקלנו, אם אין מענה בשפות, מי שפונה בשפה אחרת לא פונה

ענת שחור אהרונסון: אנחנו מתאימים את עצמנו למציאות, למרות שזאת לא המטרה המקורית

עודד פורר: משרד הרווחה?  

שלומית אבינח: ברווחה יש מענה בכל השפות

עודד פורר: אם יש מענה בכל השפות אז זה לא רלוונטי

עודד פורר:  אני רוצה להתמקד ואנחנו צריכים לסיים את הדיון

עודד פורר:  אני רוצה לסכם את הדיון

עודד פורר:  אחד, העובדה שהנושא הזה לא מתוכלל ברמת הממשלה לא מתקבל על הדעת

עודד פורר:  אני מודה לכל מי שעשה מעבר וגם עזר לנו להשיג את המיפוי הזה – משרד ראש הממשלה, לפיני

עודד פורר:  גם ניסו לייצר פתרונות עם המוקד של משרד הקליטה וזה בהחלט מבורך

עודד פורר:       עם זאת, יש כמה משרדי ממשלה שקריטי שהמענה שם יהיה בשפות באופן ישיר, בלי איזשהו מענה עקיף, דרך מוקד אחוד של משרד הקליטה, שאגב לא כל משרדי הממשלה מכירים אותו כרגע

עודד פורר:  לכן, אני מבקש לקבוע דיון מעקב בשבוע הבא

עודד פורר:  בשבוע הבא אני רוצה שיהיו פה נציגים ממשרד הביטחון ומצה"ל, בכל הנושא של אגף משפחות ושיקום, שיהיה שם מענה בשפות

עודד פורר:  כנ"ל חמ"ל נפגעים בצה"ל

עודד פורר:  רשות המיסים – צריך לעשות מעקב מה שופר

עודד פורר:  חינוך – מצוין

עודד פורר:  בריאות – יש אמהרית, אז לא צריך

עודד פורר:  בעצם נשארנו עם ביטחון ותחבורה מהבחינה הזאת, שצריכים לעבור איזשהו שדרוג

עודד פורר:       במקביל, משרד הקליטה, אני רוצה שתיתנו לי סקירה בשבוע הבא, איך התקדמתם מבחינת המוקד האחוד

עודד פורר:  אני אומר שוב למשרדי הממשלה, לתשומת ליבכם, מה שאמר משרד הקליטה ובצדק, הטיפול בפנייה בסוף צריך להיות מול הפונה בשפתו

עודד פורר:  משרד הקליטה לא יכול לטפל בפנייה, הוא יכול מקסימום לקחת אותה

עודד פורר:  כמו כן, חשוב להפיץ – ואולי את זה אני כן אבקש דרכך, פיני – תפיצו למשרדי הממשלה את המוקד של בר אילן, בוודאי שאפשר להשתמש בו בינתיים

יעקב אשר: זה לא פיני, זה השירות

פיני יצחקי: זה לא אני

עודד פורר: זה לא אף אחד

עודד פורר:  איתן הוא יועץ הוא לא - - -      

יעקב אשר: אז תסביר את זה

יעקב אשר:  אני מדבר על המשרדים, היושב ראש

יעקב אשר:  מי שאחראי על המוקדים - - -      

עודד פורר: את זה הבנתי

עודד פורר:   רק מי שאחראי לא מגיע לפה

עודד פורר:  האחראים לא אחראים, האחראים יועצים

שלומית אבינח: יש לי את הפלייר, למי אני מעבירה אותו?      

עודד פורר: נעביר אותו במכתב למנכ"ל משרד ראש הממשלה

עודד פורר:  אני לא מצליח להבין איך העסק הזה מתנהל

עודד פורר:  הישיבה נעולה, אנחנו נודיע לכם על מועד הישיבה בשבוע הבא